Landbúnaðarsafn Íslands hefur tekið í notkun nýja heimasíðu á slóðinni www.landbunadarsafn.is Safnið er sjálfseignarstofnun sem hefur tekið við starfi Búvélasafnsins á Hvanneyri . Heimasíðan leysir af hólmi síðu Búvélasafnsins sem haldið hefur verið úti í áratug . Fyrirtækið Vélaver hf veitti safninu mikilvægan stuðning við gerð hinnar nýju heimasíðu ( www.velaver.is ) . Síðan er vistuð hjá Nepal í Borgarnesi sem einnig hefur annast gerð hennar en Vélaver hf. studdi verkefnið dyggilega . Á heimasíðunni er að finna fréttir af safninu og ýmsan fróðleik um það á svipuðu formi og var á hinni eldri síðu . Myndefni , bæði almenns eðlis og af safngripum , hefur verið aukið og endurbætt . Helsta nýjungin á nýju heimasíðunni er Vefritið Plógur . Vefritinu er ætlað að vera vettvangur greina og annars efnis um íslenska búnaðarsögu eða viðfangsefni tengt henni . Vefritið á að varðveita og miðla lýsandi , greinandi , fræðandi og skemmtandi efni um einkenni , þróun og stöðu íslensks landbúnaðar á ýmsum tímum og á ýmsum svæðum . Þá er tekið í notkun merki Landbúnaðarsafns Íslands um leið og nýja síðan opnaði . Merkið vann Berglind Gunnarsdóttir , grafiskur hönnuður á Akureyri , eftir hugmyndum vinnuhóps . " Meginhluti merkisins er vagnhjól , sem bæði á að minna á hina eilífu hringrás sem landbúnaðurinn er og á þá sífelldu þróun greinarinnar sem hjólið í sínum fjölmörgum myndum – stórum og smáum – hefur átt hlut að , " segir m.a. í fréttatilkynningu frá safninu .